RS ผนึกกำลัง BKI เปิดมิติใหม่รุกธุรกิจประกันภัย มั่นใจกำไรปี 61 โตทุบสถิติ “ออลไทม์ไฮ”
RS ผนึกกำลัง BKI เปิดมิติใหม่รุกธุรกิจประกันภัย ขยายช่องทางขาย มั่นดึงดูดลูกค้าเพิ่ม ลั่นกำไรปี 61 โตทุบสถิติ "ออลไทม์ไฮ"
20 ก.ค. 2561

นายสุรชัย เชษฐโชติศักดิ์ ประธานเจ้าหน้าที่บริหาร บริษัท อาร์เอส จำกัด (มหาชน) หรือ RS เปิดเผยว่า บริษัทร่วมลงนามการเป็นพันธมิตรทางธุรกิจ (เซ็น MOU) กับบริษัท กรุงเทพประกันภัย จำกัด (มหาชน) หรือ BKI ผู้นำและผู้เชี่ยวชาญในธุรกิจประกันวินาศภัย เพื่อนำเสนอสุดยอดนวัตกรรมช่องทางการให้บริการการขายประกันภัย โดยเชื่อมั่นว่าความร่วมมือในครั้งนี้จะประสบความสำเร็จอย่างแน่นอน เนื่องจากตลาดประกันภัยในปัจจุบันแม้จะมีการแข่งขันที่สูงมาก แต่ก็เป็นตลาดที่มีดีมานด์สูงเช่นกัน ดูได้จากมูลค่าตลาดรวมมหาศาลประมาณกว่า 219,581 ล้านบาท
ประกอบกับทั้ง 2 บริษัทต่างมีความเชี่ยวชาญและประสบความสำเร็จในธุรกิจของตนเองอยู่แล้ว พร้อมทั้ง “อาร์เอส” เป็นผู้นำตลาดธุรกิจค้าปลีกรูปแบบใหม่ MPC มี Big Data ฐานลูกค้าขนาดใหญ่ ทำให้สามารถวิเคราะห์ข้อมูลผู้บริโภคได้อย่างถูกต้องและเหมาะสม
ดังนั้นจึงสามารถคัดสรรผลิตภัณฑ์และบริการ รวมทั้งจัดแคมเปญและโปรโมชันต่างๆ ได้ตรงตามความต้องการของผู้บริโภค ส่งผลให้การดำเนินธุรกิจที่ผ่านมาผู้บริโภคเกิดความเชื่อมั่นในผลิตภัณฑ์ บริการ และแบรนด์ที่เรานำเสนอ ดังนั้น จึงคาดว่าการนำเสนอผลิตภัณฑ์และบริการใหม่ในครั้งนี้จะทำให้ผู้บริโภคตัดสินใจซื้อผลิตภัณฑ์ได้ง่ายขึ้นทันที
ทั้งนี้หลังจากเดินเกมต่อยอดแพลตฟอร์ม “หน้าจอทีวีช่อง 8” เป็น “ห้างสรรพสินค้า” ประเดิมจำหน่ายสินค้าสุขภาพและความงามตลอดช่วง 3 ปีที่ผ่านมา ปรากฏว่าประสบความสำเร็จพัฒนาสู่การเป็นตลาดค้าปลีกรูปแบบใหม่ที่ใช้โมเดล Multi-platform Commerce (MPC) สร้างธุรกิจในลักษณะ D to C (Direct to Customer) ขึ้นบนแพลตฟอร์มสื่อของกลุ่มอาร์เอส
โดยมี Call Center โทร.1781 เป็นช่องทางการติดต่อสื่อสารกับผู้บริโภค ซึ่งสเต็ปต่อไปจะได้เห็นบริษัทฯ เปิดรับพันธมิตรธุรกิจใหม่ๆ ทั้งสินค้ากลุ่มเฮลท์แอนบิวตี้ (Health and Beauty) และกลุ่มโฮมแอนไลฟ์สไตล์ (Home And Lifestyle) กลุ่มสินค้าเครื่องประดับ รวมถึงการขายสินค้าบริการใหม่ๆ ที่ตอบโจทย์ไลฟ์สไตล์อย่างต่อเนื่อง เพื่อเข้าถึงผู้บริโภคยุคใหม่ 4.0 ที่ต้องการความสะดวก รวดเร็ว ประหยัดเวลา และมั่นใจได้รับสินค้าแน่นอน ที่สำคัญปลอดภัยเพราะมีระบบจัดเก็บเงินปลายทาง สอดรับกับที่ได้ประกาศแนวทางดำเนินงาน Beyond the Limit ทำธุรกิจใหม่ไร้กรอบ
ทั้งนี้ใช้จุดแข็งความเป็นเจ้าของ “สื่อ” และระบบ “Call Center” ที่ได้วางรากฐานไว้อย่างแข็งแกร่งแล้ว มาต่อยอดสร้างรายได้และกำไรเติบโตอย่างยั่งยืน ทำให้อาร์เอสมีข้อแตกต่างและได้เปรียบเหนือรายอื่นๆ โดยมีโครงสร้างธุรกิจ (BIZ Model) ที่โดดเด่นไม่เหมือนใคร เป็นแรงส่งให้ผลประกอบการทั้งกลุ่มของอาร์เอสในปีนี้ทำกำไร All time high นับแต่ก่อตั้งบริษัทมาในรอบ 37 ปี
ด้าน ดร.อภิสิทธิ์ อนันตนาถรัตน กรรมการผู้อำนวยการใหญ่ BKI เปิดเผยว่า บริษัทฯ มีความยินดีเป็นอย่างยิ่งที่ได้ร่วมกับบริษัท อาร์เอส จำกัด (มหาชน) พันธมิตรทางธุรกิจในการขยายตลาดและเพิ่มช่องทางการขายอย่างต่อเนื่องอีกช่องทางหนึ่ง เพื่อให้เข้าถึงและตอบสนองความต้องการลูกค้าที่มีความหลากหลายได้อย่างตรงใจและครอบคลุมมากที่สุด
โดยมีการออกแบบแผนประกันภัยให้สอดคล้องกับ Lifestyle ของลูกค้าในแต่ละกลุ่ม ภายใต้แนวคิด Lifestyle Insurance ด้วยศักยภาพของบริษัทฯ ในฐานะผู้นำในธุรกิจประกันภัยที่มีความสามารถในการรับประกันภัยที่หลากหลาย ตั้งแต่กลุ่มลูกค้ารายย่อยจนถึงองค์กรขนาดใหญ่
ตลอดจนมีระบบเทคโนโลยีอันทันสมัยในการให้บริการแก่ลูกค้าให้ได้รับความสะดวกและรวดเร็ว อีกทั้งยังมีระบบ CRM Opportunity ซึ่งเป็นระบบจัดการฐานข้อมูลของลูกค้า ทำให้สามารถวิเคราะห์ความต้องการของลูกค้าได้มากยิ่งขึ้นและสามารถพัฒนาแผนประกันภัยและเบี้ยประกันภัยตามความเสี่ยงของแต่ละกลุ่มเป้าหมาย (Personalized Insurance) ได้
นอกจากนี้ระบบดังกล่าวยังนำมาใช้ในการให้บริการแก่ลูกค้าในรูปแบบ Omni-Channel ซึ่งลูกค้าจะได้รับการบริการที่เหมือนกันในทุกๆ ช่องทางของบริษัท ดังนั้นจึงมั่นใจได้ถึงศักยภาพในการเพิ่มประสิทธิภาพของรูปแบบธุรกิจ Multi-platform Commerce (MPC) และ Direct to Customer ของคู่ค้าที่มีสื่อและระบบ Call Center ได้อย่างดี
สำหรับความร่วมมือระหว่างบริษัทกรุงเทพประกันภัย ผู้นำในธุรกิจประกันภัย และบริษัท อาร์เอส จำกัด (มหาชน) ผู้นำในตลาดโฮมเทเลเซลล์ ในครั้งนี้จะเป็นอีกหนึ่งช่องทางการขายที่คาดว่าจะสามารถเข้าถึงกลุ่มเป้าหมายได้จำนวนมากและรวดเร็ว ที่สำคัญคือสามารถอำนวยความสะดวกให้แก่ลูกค้า จึงเชื่อมั่นว่าจะได้รับการตอบรับที่ดีจากลูกค้าทุกกลุ่มเป้าหมาย เนื่องจากสามารถตอบโจทย์ในเรื่องความอุ่นใจในทุกๆ ที่ของการดำเนินชีวิต